Llíria convoca l'XI certamen literari ‘Pascual Enguídanos-George H. White’
10 de juliol de 2025

L'Ajuntament de Llíria, a través de la Xarxa Municipal de Biblioteques, ha convocat una nova edició del certamen de relats curts en castellà i valencià ‘Pascual Enguídanos-George H. White’. El termini per a presentar les obres estarà obert des de hui, 10 de juliol, i fins al pròxim 11 de setembre.

Els treballs, que hauran de ser inèdits i no haver sigut premiats en concursos anteriors a la data de la convocatòria, hauran de tindre una extensió mínima de 5 pàgines i una màxima de 15. La temàtica serà l'aventura, en qualsevol gènere i modalitat: fantasia, policíaca, històrica, ciència-ficció, western o viatges.

Podran participar en el concurs literari de 2025 totes les persones majors de 18 anys residents a la Comunitat Valenciana, sense distinció de nacionalitat, i que no hagen sigut premiades en l'última edició.

Les persones guardonades en cada una de les categories, castellà i valencià, rebran un premi dotat econòmicament amb 800 euros, i les finalistes 400 euros.

L'XI certamen de relats curts ‘Pascual Enguídanos-George H. White’ impulsa així, de nou, la creació literària i la promoció dels escriptors i escriptores. Les bases del concurs estan disponibles en el web de la Biblioteca Municipal de Llíria.